นายกรัฐมนตรีเยี่ยมชมระบบการดูแลและติดตามผู้ป่วยโควิด 19 ที่โรงพยาบาลจุฬาลงกรณ์ สภากาชาดไทย และให้กำลังใจผู้ป่วย ใน home isolation ผ่านระบบเทเลเฮลธ์
พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ตรวจเยี่ยมระบบการดูแลและติดตามผู้ป่วย covid 19 ใน home isolation และการพัฒนาวัคซีน Chulacov19 ณ โรงพยาบาลจุฬาลงกรณ์สภากาชาดไทย โดยจุดแรกนายกรัฐมนตรี รับฟังบรรยายสรุปขั้นตอนการดูแลผู้ป่วย covid 19 ใน home isolation ซึ่งเมื่อรับคนไข้เข้าสู่ระบบแล้ว จะมีการเตรียมยา และอุปกรณ์ต่างๆ รวมทั้งถุงยังชีพให้กับคนไข้ และจะมีการติดตามโทรศัพท์สอบถาม หรือ video Call หากพบว่าคนไข้รายใดมีอาการไม่พึงประสงค์เกิดขึ้น     นายกรัฐมนตรี ยังได้พูดคุยกับผู้ป่วยผ่านระบบเทเลเฮลธ์ โดยจะเป็นการพูดคุยเพื่อให้กำลังใจผู้ป่วย ซึ่งส่วนใหญ่ไม่มีอาการหรือมีอาการเล็กน้อย ให้สามารถพักรักษาตัวอยู่ที่บ้านหรือในสถานที่กักตัวได้ โดยระบบ Telehealth นี้ จะช่วยให้แพทย์และพยาบาลสามารถดูแลและติดตามอาการของผู้ป่วยได้อย่างต่อเนื่อง และสามารถส่งต่อผู้ป่วยเข้าสู่ระบบการรักษาพยาบาลในโรงพยาบาลในกรณีที่อาการแย่ลงได้อย่างทันท่วงที โดยนายกรัฐมนตรีสอบถามผู้ป่วยถึงความพึงพอใจในระบบติดตามอาการว่ามีประสิทธิภาพหรือไม่ และขอให้หายป่วยโดยเร็ว      จากนั้น นายกรัฐมนตรี รับฟังการบรรยายสรุปการพัฒนาวัคซีน ChulaCov19 (ชนิด mRNA) โดยโรงพยาบาลจุฬาลงกรณ์ สภากาชาดไทยและศูนย์วิจัยวัคซีน คณะแพทยศาสตร์ จุฬาฯ ร่วมกับมหาวิทยาลัยเพนซิลเวเนีย ซึ่งผลการทดลองสามารถป้องกันโรคโควิด - 19 และลดจำนวนเชื้อได้อย่างมากในหนูทดลอง และสามารถป้องกันหนูไม่ให้ป่วยเป็นโรคและยับยั้งไม่ให้เชื้อไวรัสเข้าสู่กระแสเลือดได้ รวมทั้งสามารถลดจำนวนเชื้อในจมูกและในปอดลง และสามารถสร้างภูมิคุ้มกันได้ในระดับสูง จึงได้ผลิตและทดสอบทางคลินิกระยะที่ 1 ให้กับอาสาสมัครคนไทย เพื่อหาปริมาณวัคซีน ChulaCov19 ที่มีประสิทธิภาพสูงสุด และกำลังเข้าสู่การทดสอบ ระยะที่ 2 ในเดือนสิงหาคม 2564 เป็นต้นไป      นายกรัฐมนตรี ยืนยัน พร้อมให้การสนับสนุนงบประมาณในการพัฒนาวัคซีนให้มีประสิทธิภาพสำหรับคนไทย พร้อมขอบคุณเจ้าหน้าที่ทุกคนที่ทำงานอย่างหนักด้วย     นอกจากนี้ นายกรัฐมนตรี ได้ไปเยี่ยมชมการผลิตพัฒนาวัคซีนโดยคนไทย ที่ใช้ใบยาสูบ ซึ่งเป็นเทคโนโลยีแบบโปรตีนซับยูนิต โดยใช้เซลล์พืชเป็นแหล่งผลิต ณ อาคารจุฬาพัฒน์ 14 จุฬาลงกรณ์มหาวิทยาลัยต่อไป